Moto wa moyoni

Moto wa moyoni

Je, umewahi kujiuliza sababu za vifo vingi ambavyo hutokea
duniani?Aghalabu watu hudhani kwamba mauti husababishwa na magonjwa au
kutolewa uhai.Ninapozungumzia magonjwa nafikiri ni jambo la kueleweka
kwa urahisi mno.Zipo njia nyingi za kutoa uhai.Kwanza kabisa yaeza kuwa
kutumia sumu ambayo haiendani na mazingira ya mwili wa binadamu.Pili
inaweza kuwa kwa kunyonga ambapo mhusika hutumia kamba,kanga au shuka
kufanya mwathirika akose pumzi.Inawezekana akarushwa sehemu yenye maji
ili azame na pia kufyatuliwa risasi.

Hizo ni baadhi ya visababishi vya mauti.Wapo ambao hulala na kuamka
wakiwa maiti.Hivi umejaribu kujiuliza walipoteza uhai kivipi?Hammington
alikuwa mzee tajika aliyekuwa na pesa na mali isiyohesabika.Alikuwa na
majumba ya kifahari na magari ya kipekee.Vilevile alikuwa na mifugo na
mashamba mengi tu.Alikuwa mtu aliyependa wengine na kuwathamini ila kifo
chake kiliwashangaza wengi kwa yakini.

Habari za kifo chake zilienea kama moto nyikani.Wakubwa kwa wadogo
wakapata kuzifahamu.Kuna baadhi walisononeka na wengine
kufurahia.Waliofurahia waliona sana uhuru wa kushughulikia mali za
marehemu bila mtu yeyote kuwaingilia na waliosononeka walikuwa
wamepoteza msaada wao katika jamii.Watu walijiuliza maswali kuhusiana na
kifo chake.Ndugu na jamaa wakashangazwa na mauko yake.Vilio vilihinikiza
kote.Hammington alipatikana katika gari lake alilopenda kulitembea jioni
moja akiwa ameenda jongomeo.Mwili wake haukuwa na alama yoyote ile ya
kujeruhiwa.Waliompata walikuwa tayari wamemkagua na kuthibitisha
hilo.Aliacha mke na watoto wake wawili.

Mazishi yake yaliandaliwa kule kijijini.Watu wengi wakahudhuria ili
kumpa mkono wa buriani.Ndugu na jamaa walishirikiana ili kumpa heshima
yake ya mwisho.Nyumba yake ilifanyiwa marekebisho kadhaa kabla mwili
wake kuletwa.Jeneza lililonunuliwa lilikuwa ghali kupitia mwonekano
wake.Sherehe hii ya mazishi haikupungua lolote.Si chakula,vitafunio na
hata vinywaji.Viti vilikaliwa hadi vikabaki vitupu.Watu walishona kama
ndizi kwenye mkungu wa ndizi.

Mchungaji wake wa dini ya kikirsto ndiye aliyeendesha ibada.Msimamizi wa
sherehe alishika usukani vizuri.Mambo yakaenda shwari kwanzia mwanzo
hadi tamati.Mke wake na watoto ndio walioathirika zaidi walilia kwa
sauti mpaka ikafika wakati wakaanza kusinasina.Watu walijaribu
kuwabembeleza lakini walishindwa kuwazuia.Vioja vilitokea pale ambapo
wasichana wawili walioaminika kuwa wapwa wa mwendazake walianza kuongea
mambo yasioleweka labda niseme walikuwa wamepangawa hasa.

Waliohudhuria walibaki mdomo wazi na kuwatazama tu.Eti mjomba
hajafa.Wengi walitamani iwe kama ilivyosemwa lakini jioni hiyo
Hammington alikuwa kafukiwa kaburini ashaanza kuoza.Licha ya yeye
kuzikwa waliosalia nyuma walibaki na maswali mioyoni.Mke wake
alichanganyikiwa kwani kila mara alipojaribu kuelewa sababu iliyomfanya
mjane kwa kuondokewa na mume hakuweza kupata jawabu mwafaka.Watoto nao
walibaki na pengo kubwa mioyoni mwao kwa kumkosa mtu waliyemwita baba.

Hammington aliondoka na siri na ni siri ile ambayo ilimsababishia yeye
mauti ya mapema.Baada ya kupata mtoto wake wa pili,alipokea ujumbe
kwenye simu yake ya rununu.Ujumbe huu ulimwatua moyo.Ujumbe ulidai
kwamba alikuwa na mtoto msichana aliyezaliwa nje ya ndoa.Ni kweli kwamba
Hammington alikuwa katika mahusiano ya kimapenzi na dada mmoja
aliyefahamika kama Aurelia lakini wazo la kuwa na mtoto naye hakuliota
hata siku moja.Baada ya kugundua ujumbe, alihisi kuchanganyikiwa lakini
akaamua kufunga safari.Alikuwa na uhusiano na Aurelia kipindi cha ujana
wake.Alifunga safari ili kwenda kuuthibitisha ukweli.Aurelia alikuja
kupotea muda mchache kabla apate jiko ila hakujua kama alikuwa
amehimili.Walitumiana jumbe fupi hadi wakapatana.Marehemu akataka mtoto
achukuliwe vipimo ili kuthibitisha kuwa alikuwa damu yake.Majibu
hatimaye yalipotoka yalikuwa chanya.

Hapo hapo akajawa furaha moyoni ila punde si punde mambo yalibadilika
alipofikiria mke na watoto wake wawili.Alifahamu habari hizi
zisingewafurahisha abadan katan.Suala hili lilimfanya ajawe na mawazo
siku nenda siku rudi.Alitamani kufungua moyo wake lakini jambo hilo
lingefanya nyumba yake igeuke jehanamu.Sasa basi inawezekana kuwa hiyo
ndiyo sababu ya mwili wake kuachana na roho yake.Alipatwa na msongo wa
mawazo.